Truet med å sprenge fly som fraktet norske Statoil-ansatte
«Terroristene planlegger et angrep mot britiske og amerikanske oljeselskaper som opererer i ørkenen - spesifikt mot flyet som transporterer dem».Dette kom frem av en trussel fra al-Qaida i det islamske Maghreb (AQIM) i september 2011. På den tiden var Mokhtar Belmokhtar en av gruppens ledere. Det er samme mann man antar står bak angrepet mot In Amenas, der 37 utlendinger ble drept, blant dem fire nordmenn. INTERAKTIV GRAFIKK:Slik skjedde terrorangrepet. Trusselen gikk ut på at man skulle angripe et charterfly som oljeingeniører fra en rekke selskaper bruker mellom flyplassene Gatwick i London og Hassi Messaoud i algeriske Sahara. Fra Sahara fraktes ingeniørene videre til blant annet de to Statoil-anleggene In Salah og In Amenas.Dette resulterte i at de amerikanske selskapene Petrofac, Anadarko og ConocoPhilips umiddelbart innførte forbud mot at deres ansatte brukte denne flyvningen. VG har videre fått tilgang til et brev som sier at britene anerkjenner at trusselen kan ha skapt engstelse for ansatte som benyttet flyvningen, men at de fortsatt anser den som trygg. BAKGRUNN:Gisseldramaet i Algerie. Statoil informerte samtidig sine ansatte om trusselen, men med en beskjed om at den norske oljegiganten ville følge sin partner British Petroleum (BP). De ville fortsatt ta i bruk den truede flyvningen.VG er kjent med at Statoil mottok skriftlige bekymringsmeldinger angående dette fra sine ansatte. - Jeg og flere andre syntes det var veldig ubehagelig å skulle ta dette flyet etter trusselen. Men vi fikk beskjed om å holde dette for oss selv, sier en tidligere Statoil-ansatt til VG. - Jeg opplevde denne saken, og at man sa nei til væpnede vakter ved anleggene, som at man la hele sikkerheten for oljedriften i algeriske hender. Og nå ser vi hvor tragisk det har gått, fortsetter han.I over en uke har VG forsøkt å få Statoil til å gi en kommentar om den konkrete trusselen mot denne flyvningen, men det vil ikke selskapet. - Terrorfaren var tatt med i vår trusselvurdering for området, som igjen dannet grunnlag for våre beredskapsplaner. Truslene var også en av grunnene til at algeriske myndigheter hadde væpnet militært vakthold ved våre anlegg, sier kommunikasjonsrådgiver Bård Glad Pedersen i Statoil til VG. - På tross av alle sikkerhetstiltakene har det forferdelige terrorangrepet skjedd. Derfor vil vi gjennomgå alle deler av dette og ønsker ikke å kommentere de konkrete vurderinger som er gjort nå, fortsetter han.
Etter en trussel fra al-Qaida besluttet amerikanske selskaper å slutte å bruke en flyvning til olje- og gassanleggene i Algerie. Statoil fortsatte flyvningen.